Christian 'Greko' Jakobsen blev matchvinder med et hattrick, da han søndag aften sørgede for en SønderjyskE-sejr på 3-0 mod sin tidligere klub Brøndby, der stillede med et reservespækket hold.

Det var to mandskaber uden det store at spille for, som søndag aften tørnede sammen i Superligaens mesterskabsspil i Haderslev. SønderjyskE tog imod sølvvinderne fra Brøndby.

Alexander Zorniger stillede med et meget reservepræget hold, blandt andet med debut til unge Christian Enemark, og det kunne da også ses på spillet i første halvleg.

Hjemmeholdet kom bedst ud til kampen og nærmede sig Brøndby-målet allerede efter fire minutters spil, men Paulus Arajuuri kom ned og afværgerede situationen.

Efter knap 20 minutter fik Mikael Uhre en stor mulighed, da vikarierende Brøndby-keeper Adam Kwarasey gav en retur efter et langskud. Uhre kunne frit heade på mål, men overplacerede og Brøndby slap med skrækken.

Som kampen skred frem, kom Brøndby bedre og bedre med i opgøret. Men næste store mulighed stod der også SønderjyskE på. Troels Kløve blev sendt i dybden, men Kwarasey kom fint ud af sit mål og blokerede.

Brøndbys største mulighed i første halvleg tilfaldt Kevin Mensah. Rezan Corlu sendte ham i dybden, men Mensah afsluttede lige på keeperen. Stillingen var derfor 0-0 ved pausen.

Fra anden halvlegs start satte Brøndby anfører Thomas Kahlenberg på banen, som dermed fik comeback efter mere end et år uden Superliga-fodbold.

Mikael Uhre voldte Brøndby-defensiven problemer og han fik endnu en mulighed i anden halvleg, men endnu en gang var Kwarasey på plads.

Det lugtede mere og mere af SønderjyskE-mål og efter en times spil kom det også. Phillip Zinckernakel sendte et indlæg ind i panden på den tidligere Brøndby-spiller Christian 'Greko' Jakobsen, som gjorde det onde ved sin tidligere klub.

Kort efter burde Frederik Holst have bragt balance i regnskabet i den anden ende, da han blev spillet helt fri i feltet, men kiksede sin afslutning, som strøg forbi mål.

Mod slutningen af kampen gav Brøndby debut til 16-årige Magnus Warming. Brøndby satsede mere offensivt og det gav plads den anden vej. SønderjyskE slog kontra og Troels Kløve sendte bolden ind foran mål, hvor Greko kom til og blev dobbelt målscorer.

Men den tidligere Brøndby-spiller var blevet målsulten og kort før dommeren fløjtede af, scorede han sit og holdets tredje mål.

Det endte derfor med en 3-0-sejr til SønderjyskE og Brøndby har fået en skidt optakt til pokalfinalen med fire nederlag i træk i Superligaen.